**O b r a z l o ž e n j e**

**Nacrt prijedloga Odluke o nagradama Grada Rijeke za posebna postignuća učenika na državnim natjecanjima, susretima i smotrama**

 Grad Rijeka već se dugi niz godina trudi izgraditi prepoznatljiv identitet kao "grad znanja" i "grad mladih". Vizija grada kao centra obrazovanja, podrške talentiranim mladima i razvoja potencijala vidljiva je kroz raznovrsne programe i inicijative. Kroz programe stipendija za izvrsne učenike i studente, sufinanciranje različitih projekata te poticanje inovacija, Grad Rijeka aktivno osigurava uvjete u kojima mladi talenti mogu razvijati svoje vještine i sposobnosti.

 Posebno značajan aspekt je dodjela statusa Grada prijatelja djece te 2021. godine i statusa Grada za mlade, čime je Rijeka dodatno osnažila svoj angažman prema podršci našim najmlađim sugrađanima. Poticajna okolina za razvoj izvrsnosti u Rijeci omogućuje djeci i mladima da u optimalnim uvjetima razvijaju svoje potencijale te da kroz obrazovanje i kreativne projekte postanu uspješni i ostvareni članovi zajednice.

Škole u Rijeci kontinuirano pokazuju visoku razinu kvalitete obrazovanja i rada s učenicima, koji se u velikom broju uključuju u državna natjecanja, smotre i susrete, postižući zapažene rezultate. Takva postignuća rezultat su stručnog vodstva učitelja i nastavnika, čiji se trud nadopunjuje dodatnim intenzivnim i kontinuiranim radom izvan standardnog nastavnog programa, kao i zalaganjem samih učenika i podrškom njihovih roditelja.

 Ove nagrade predstavljaju priznanje za postignuto znanje i izvrsnost te služe kao snažan poticaj svim učenicima i njihovim mentorima. One dodatno motiviraju na uključivanje u natjecanja i susrete, usmjeravajući ih prema ostvarenju visokih ciljeva i stvaranju kulture uspjeha.

 Natjecanja, susreti i smotre učenika osnovnih i srednjih škola odvijaju se po programu Agencije za odgoj i obrazovanje i Agencije za strukovno obrazovanje i obrazovanje odraslih u drugom polugodištu svake školske godine, a započinju školskim natjecanjima tijekom mjeseca siječnja. Najuspješniji učenici sudjeluju na županijskoj razini, a najbolji s te razine, sudjeluju na državnoj razini natjecanja i susreta tijekom svibnja i lipnja. Na natjecanja u području sporta učenika osnovnih i srednjih škola grada Rijeke primjenjuje se Propisnik državnog prvenstva školskih sportskih društava Republike Hrvatske, kojega je donio Hrvatski školski sportski savez.

 Svrha natjecanja i smotri koje se organiziraju od školske do državne razine je predstavljanje rezultata rada, znanja, vještina, sposobnosti i kompetencija učenika/ica i njihovih mentora/ica u određenom području, kao i poticanje i motiviranje za sudjelovanje te njihovo međusobno natjecanje.

 Odredbom članka 16. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18 - pročišćeni tekst, 2/20 i 3/21) utvrđene su, uz ostale nagrade Grada Rijeke: nagrada za posebna postignuća učenika na državnim i međunarodnim natjecanjima, susretima i smotrama te nagrada mentorima za već navedena posebna postignuća njihovih učenika. Propisano je da se sam postupak i način njihovog dodjeljivanja utvrđuje odlukom Gradskog vijeća Grada Rijeke.

 Predmetna materija uređena je Odlukom o nagradama Grada Rijeke za posebna postignuća učenika na državnim i međunarodnim natjecanjima, susretima i smotrama („Službene novine Grada Rijeke“ broj 9/18 i 19/19, u daljnjem tekstu: Odluka).

 Iako je navedena Odluka do sada samo jednom doživjela izmjene i dopune, od njenog stupanja na snagu, 2018. godine pa do sada, došlo je do značajnih promjena zakonskih i podzakonskih akata.

 Člankom 13. stavkom 1. Zakona o uvođenju eura kao službene valute u Republici Hrvatskoj („Narodne novine“ broj 57/22 i 88/22) – u daljnjem tekstu: Zakon, euro je određen kao službena novčana jedinica i zakonsko sredstvo plaćanja u Republici Hrvatskoj.

 Na temelju članka 5. Zakona, Vlada Republike Hrvatske donijela je Odluku o objavi uvođenja eura kao službene valute u Republici Hrvatskoj („Narodne novine“ broj 85/22) sukladno kojoj euro postaje službena novčana jedinica i zakonsko sredstvo plaćanja u Republici Hrvatskoj na dan 1. siječnja 2023. godine, uz fiksni tečaj konverzije određen na 7,53450 kuna za jedan euro.

 Slijedom gore navedenog izračuna, mentorima bi pripala pojedinačna novčana nagrada u iznosu od 200,00/135,00/70,00 eura (1./2./3.mjesto) za državna natjecanja. Međutim, imajući u vidu aktualne gospodarske prilike te da je opći cilj Odluke prepoznati, istaknuti i nagraditi mentore i njihove učenike koji ulažu izniman trud, ovim se materijalom predlaže povećanje nagrade, odnosno utvrđivanje visine nagrada u povećanom iznosu od 250,00/200,00/150,00 eura (1./2./3. mjesto) za državna natjecanja za pojedinačna ostvarenja mentora. Istim se iznosima utvrđuju i novčane nagrade za pojedinačna ostvarenja učenika na državnim natjecanjima (1./2./3. mjesto).

 Nadalje, sukladno Odluci o ustrojstvu upravnih tijela Grada Rijeke („Službene novine Grada Rijeke" broj 12/22) koja je stupila na snagu 1. travnja 2023. godine, poslove dotadašnjeg Odjela gradske uprave za odgoj i školstvo Grada Rijeke, kao i dotadašnjeg Odjela gradske uprave za sport i tehničku kulturu preuzima Upravni odjel za odgoj i obrazovanje, kulturu, sport i mlade. Ovim se materijalom stoga predlaže izmjena Odluke u navedenom smislu odnosno njeno usklađenje s Odlukom o ustrojstvu upravnih tijela Grada Rijeke.

 Obzirom na gore navedene izmjene, kao i one koje su se pokazale nužnima kroz praksu provedbe, utvrđena je potreba za izvršenjem odgovarajućih izmjena i dopuna materije koja se uređuje Odlukom o nagradama Grada Rijeke za posebna postignuća učenika na državnim natjecanjima, susretima i smotrama. Vodeći se interesom preglednosti, a zbog velikog broja izmjena koje se ovim materijalom predlažu, utvrđena je svrhovitost izrade novog cjelovitog teksta jedinstvene Odluke. Također, uvidom u Jedinstvena metodološko-nomotehnička pravila za izradu akata utvrđena je potreba da se zbog intervencije u više od polovine članaka trenutno važeće Odluke pristupi donošenju nove Odluke.

 Temeljem navedenog, predlaže se donošenje nove Odluke o nagradama Grada Rijeke za posebna postignuća učenika na državnim natjecanjima, susretima i smotrama, a kojom se uređuju nagrade te uvjeti, postupak i način njihove dodjele.

 U nastavku se daje pregled Odluke po pojedinim člancima:

* **Članak 1. – Članak 2**. utvrđuju sadržaj Odluke - dodjelu nagrada učenicima i odgojno obrazovnim radnicima (u daljnjem tekstu: mentorima) osnovnoškolskih i srednjoškolskih ustanova na području grada Rijeke. Sadržaj se odnosi na uređivanje uvjeta, postupka i načina njihove dodjele učenicima i njihovim mentorima.
* vrste nagrada i uvjeti za njihovu dodjelu(članak 3. – članak 7.)
* **Člankom 3**. utvrđuju se vrste nagrada i to kao: novčana nagrada, pisano priznanje i plaketa.
* **Člankom 4**. utvrđuje se da se nagrade dodjeljuju za postignuća učenika (pojedinačno ili ekipno) koji osvoji jedno od prva tri mjesta na državnoj razini natjecanja, susreta i smotri, a koji su na državnoj razini utvrđeni dokumentima Agencije za odgoj i obrazovanje i Agencije za strukovno obrazovanje i obrazovanje odraslih te Hrvatskog školskog sportskog saveza.

Također, propisan je izuzetak odnosno vrednovanje osvojene diplome na državnoj smotri ili susretu na kojima se postignuća učenika ne rangiraju, a vrednuju se u razini osvojenog trećeg mjesta, obzirom da ista nemaju izlučni karakter. Drugi izuzetak odnosi se na postignuća na području glazbe i plesa gdje se vrednuju prva tri mjesta unutar osvojene prve nagrade, što predstavlja svojevrsnu posebnost glazbenih i plesnih natjecanja. Naime, radi različitih kategorija solističkih disciplina na glazbenim natjecanjima te različitih disciplina na plesnim natjecanjima i s tim u vezi osvajanja velikog broja prvih nagrada, za osvojena postignuća na području glazbe i plesa vrednuje se samo osvajanje tri mjesta s najviše bodova unutar osvojene prve nagrade.

* **Člankom 5**. utvrđuje se dodjeljivanje nagrade mentoru (pojedinačno i grupi) čiji učenik (pojedinačno ili ekipno) ostvari postignuće, a nagrada se dodjeljuje u novčanom obliku, uz koju se dodjeljuje i pisano priznanje. Važno je napomenuti da se istoj osobi može dodijeliti samo jedna nagrada i pisano priznanje za postignuće samo jednog najviše rangiranog učenika.
* **Člankom 6**. utvrđuje se da se učeniku i svakom članu ekipe koja broji od dva do pet članova dodjeljuje novčana nagrada i pisano priznanje, a ekipi koja broji šest i više članova dodjeljuje se i zajednička plaketa za ustanovu. Također, važno je napomenuti da se istom učeniku može dodijeliti novčana nagrada i pisano priznanje samo za jedno njegovo najviše rangirano postignuće.
* **Članak 7**. propisuje da se nagrade svake godine dodjeljuju u pravilu u listopadu za postignuće u prethodnoj školskoj godini.
* postupak podnošenja prijedloga za dodjelu nagrade (članak 8. – članak 9.)
* U **članku 8.** utvrđuje se da postupak za dodjelu nagrada pokreće Upravni odjel za odgoj i obrazovanje, kulturu, sport i mlade Grada Rijeke (u daljnjem tekstu: Upravni odjel) objavom javnog poziva osnovnoškolskim i srednjoškolskim ustanovama na području grada Rijeke.
* **Člankom 9**. propisano je što prijedlog ustanove mora sadržavati te postupanje Upravnog odjela ukoliko je prijedlog za dodjelu nagrade nepotpun ili ne sadrži dovoljno podataka.
* sastav i način rada Povjerenstva te dodjela nagrade (članak 10. – članak 13.)
* **Člankom 10**. definirano je da Gradonačelnik Grada Rijeke (u daljnjem tekstu: Gradonačelnik) imenuje Povjerenstvo na prijedlog Upravnog Odjela, a u svrhu vrednovanja podnesenih prijedloga. Također je definiran i sastav Povjerenstva, kao i njegov Predsjednik.
* **Članak 11.** razrađuje način saziva i vođenja sjednica Povjerenstva te donošenja odluka na sjednicama Povjerenstva te propisuje da Povjerenstvo razmatra predložene učenike i mentore iz osnovnoškolskih, odnosno srednjoškolskih ustanova.
* U **članku 12.** se utvrđuje da na temelju prijedloga Povjerenstva, odluku o dodjeli nagrada donosi Gradonačelnik.
* **Člankom 13**. propisano je vođenje očevidnika dobitnika nagrada.
* visina nagrade (članak 14. - članak 16.)
* **U članku 14.** utvrđene su visine novčanih nagrada mentorima za postignuća učenika na državnoj razini - 1. mjesto/ 250,00 eura, 2. mjesto/ 200,00 eura i 3. mjesto/150,00 eura). U slučaju da se nagrada dodjeljuje grupi mentora, pripadajući novčani iznos dijeli se na jednake dijelove. Predmetnim se člankom također da se novčana nagrada koja se dodjeljuje mentorima ne smatra se dohotkom sukladno Zakonu o porezu na dohodak
* **Člankom 15.** utvrđene su i visine novčanih nagrada za pojedinačna postignuća učenika na državnoj razini - 1. mjesto/ 250,00 eura, 2. mjesto/ 200,00 eura i 3. mjesto/150,00 eura), kao i novčane nagrade za ekipna postignuća: ukoliko se radi o ekipi koja se sastoji od dva do pet članova, novčana nagrada iznosi 50 eura po članu, a ukoliko se radi o ekipi od šest i više članova, 30 eura po članu, neovisno o tome je li ekipa osvojila prvo, drugo ili treće mjesto. Predmetnim se člankom također da se novčana nagrada koja se dodjeljuje učenicima ne smatra se dohotkom sukladno Zakonu o porezu na dohodak
* **Člankom 16.** navodi se da se sredstva za dodjelu godišnjih nagrada osiguravaju u Proračunu Grada.
* završna odredba (članak 17. – članak 18.)
* **Članak 17.** stavlja van snage postojeću Odluku o nagradama Grada Rijeke za posebna postignuća učenika na državnim i međunarodnim natjecanjima, susretima i smotrama („Službene novine Grada Rijeke“ broj 9/18 i 19/19).
* **Članak 18.** propisuje je da Odluka stupa na snagu osmoga dana od dana objave u „Službenim novinama Grada Rijeke“.